กรุงไทยขยายสินเชื่อแม่ค้าคิดดอก18%
กรุงไทยเดินหน้าสินเชื่อกลุ่มพ่อค้าแม่ค้าตลาดสด ชูดอกเบี้ยต่ำ 18% ผ่อนยาว 2 ปี
6 พ.ย. 2555

กรุงไทยเดินหน้าสินเชื่อกลุ่มพ่อค้าแม่ค้าตลาดสด ชูดอกเบี้ยต่ำ 18% ผ่อนยาว 2 ปี
นายธีรินทร์ เต่าทอง ผู้ช่วยกรรมการผู้จัดการใหญ่ สายงานธุรกิจภาครัฐ ธนาคารกรุงไทย เปิดเผยว่า หลังจากธนาคารเริ่มขยายธุรกิจลูกค้าไมโครไฟแนนซ์เมื่อต้นปี โดยเน้นไปยังกลุ่มพ่อค้าแม่ค้าในตลาดสด ปรากฏจนถึงขณะนี้มีลูกค้าร่วม 1.4 หมื่นราย คาดว่าสิ้นปีจะมีเพิ่มเป็น 2 หมื่นราย
นายธีรินทร์ เปิดเผยว่า ธนาคารจะไม่ปล่อยสินเชื่อให้กับลูกค้าที่เดินเข้ามาขอสินเชื่อเอง เพื่อเลี่ยงความเสี่ยงจากคุณภาพหนี้ แต่จะใช้วิธีให้พนักงานสาขาที่ใกล้ตลาดไปดูแล และหากเคยมีประวัติติดเครดิตบูโรก็จะไม่ได้รับการอนุมัติ
ธนาคารคิดดอกเบี้ยกับกลุ่มลูกค้าอยู่ที่ 18% วงเงินไม่เกิน 1 แสนบาท ผ่อนระยะเวลา 2 ปี แต่หากเกิน 1 แสนบาท ผ่อนระยะเวลา 4 ปี หากผ่อนชำระดีครบ 1 ปี จะลดดอกเบี้ยให้ 1%
ปัจจุบัน มีสินเชื่อคงค้าง 1,000 ล้านบาท คาดว่าสิ้นปีนี้จะถึง 1,500 ล้านบาท ขณะที่ปีหน้าตั้งเป้าหมายปล่อยสินเชื่อใหม่ 1,700 ล้านบาท
ล่าสุด ธนาคารกรุงไทยได้ร่วมกับบริษัท ดั๊บเบิ้ล เอ (1991) ปล่อยสินเชื่อแก่เกษตรกรเพื่อนำไปเป็นทุนปลูกและดูแลต้นกระดาษวงเงินรวม 500 ล้านบาท ปล่อยกู้รายละไม่เกิน 2 แสนบาท คิดดอกเบี้ย 15.4%